CELEX: 32018R1120
Language: sl
Date: 2018-08-10 00:00:00
Title: Izvedbena uredba Komisije (EU) 2018/1120 z dne 10. avgusta 2018 o spremembi Priloge I k Uredbi (EU) št. 605/2010 glede seznama tretjih držav ali njihovih delov, iz katerih je odobren vnos pošiljk surovega mleka, mlečnih proizvodov, kolostruma in proizvodov na osnovi kolostruma v Evropsko unijo (Besedilo velja za EGP.)

13.8.2018   
               
               
                  SL
               
               
                  Uradni list Evropske unije
               
               
                  L 204/31
               
            
         IZVEDBENA UREDBA KOMISIJE (EU) 2018/1120
         z dne 10. avgusta 2018
         o spremembi Priloge I k Uredbi (EU) št. 605/2010 glede seznama tretjih držav ali njihovih delov, iz katerih je odobren vnos pošiljk surovega mleka, mlečnih proizvodov, kolostruma in proizvodov na osnovi kolostruma v Evropsko unijo
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), ter zlasti uvodnega stavka člena 8, prvega pododstavka člena 8(1) ter členov 8(4) in 9(4) Direktive,
         ob upoštevanju Uredbe Evropskega parlamenta in Sveta (ES) št. 854/2004 z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (2), in zlasti člena 11(1) Uredbe,
         ob upoštevanju naslednjega:
         
                     (1)
                  
                  
                     Uredba Komisije (EU) št. 605/2010 (3) določa javnozdravstvene pogoje, pogoje zdravstvenega varstva živali in zahteve za izdajo spričeval za vnos pošiljk surovega mleka, mlečnih proizvodov, kolostruma in proizvodov na osnovi kolostruma v Unijo ter seznam tretjih držav, iz katerih je odobren vnos takih pošiljk v Unijo.
                  
               
                     (2)
                  
                  
                     V Prilogi I k Uredbi (EU) št. 605/2010 je naveden seznam tretjih držav ali njihovih delov, iz katerih se odobri vnos pošiljk surovega mleka, mlečnih proizvodov, kolostruma in proizvodov na osnovi kolostruma v Unijo, z navedbo vrste obdelave, ki se zahteva za take proizvode.
                  
               
                     (3)
                  
                  
                     Bosna in Hercegovina je že navedena v Prilogi I k Uredbi (EU) št. 605/2010 in ji je odobren izvoz mleka in mlečnih proizvodov, ki so bili obdelani z obdelavo „C“, v Unijo.
                  
               
                     (4)
                  
                  
                     Bosna in Hercegovina je Komisijo zaprosila za odobritev izvoza mleka, mlečnih proizvodov, kolostruma in proizvodov na osnovi kolostruma, ki so bili manj strogo obdelani, v Unijo. Z vidika zdravstvenega varstva živali je Bosna in Hercegovina tretja država, na seznamu Svetovne organizacije za zdravje živali navedena kot prosta slinavke in parkljevke brez obvezne politike cepljenja ter zato izpolnjuje uvozne zahteve Unije glede zdravstvenega varstva živali.
                  
               
                     (5)
                  
                  
                     Komisija je v Bosni in Hercegovini opravila veterinarski nadzor. Rezultati takšnega nadzora so pokazali nekatere pomanjkljivosti, zlasti v zvezi z vprašanji na področju javnega zdravja v obratih. Pristojni organi Bosne in Hercegovine trenutno obravnavajo te pomanjkljivosti.
                  
               
                     (6)
                  
                  
                     Vendar je Bosno in Hercegovino na podlagi ugodnega zdravstvenega stanja živali glede slinavke in parkljevke v tej državi primerno vključiti v stolpec A Priloge I k Uredbi (EU) št. 605/2010. Ta vključitev v stolpec A Priloge I ne bi smela vplivati na obveznosti, ki izhajajo iz drugih določb zakonodaje Unije v zvezi z uvozom v Unijo in dajanjem na trg v Uniji proizvodov živalskega izvora, zlasti tistih glede uvrstitve na sezname obratov iz člena 12 Uredbe (ES) št. 854/2004.
                  
               
                     (7)
                  
                  
                     Uredbo (EU) št. 605/2010 bi bilo zato treba ustrezno spremeniti.
                  
               
                     (8)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            V preglednici iz Priloge I k Uredbi (EU) št. 605/2010 se vnos za Bosno in Hercegovino nadomesti z naslednjim:
            
               
                           „BA
                        
                        
                           Bosna in Hercegovina
                        
                        
                           +
                        
                        
                           +
                        
                        
                           
                              +“
                        
                     
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 10. avgusta 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 18, 23.1.2003, str. 11.
         
            (2)  UL L 139, 30.4.2004, str. 206.
         
            (3)  Uredba Komisije (EU) št. 605/2010 z dne 2. julija 2010 o pogojih zdravstvenega varstva živali, javnozdravstvenih pogojih in veterinarskih spričevalih za vnos surovega mleka, mlečnih proizvodov, kolostruma in proizvodov na osnovi kolostruma, namenjenih za prehrano ljudi, v Evropsko unijo (UL L 175, 10.7.2010, str. 1).